ลุ้นระทึกเที่ยงคืนนี้! ประชุมด่วนชี้ชะตาข้อเสนอใหม่กรีซ
ยูโรโซนเตรียมประชุมทางไกลฉุกเฉินคืนนี้ เพื่อหารือเกี่ยวกับข้อเสนอจากรัฐบาลกรีซที่ยูโรกรุ๊ปได้รับมาล่าสุด ซึ่งรัฐบาลกรีซเสนอขอความช่วยเหลือทางการเงินจากเจ้าหนี้ยุโรปเป็นเวลา 2 ปี
30 มิ.ย. 2558

นายเจอโรน ดิจเซลโบลม ประธานรัฐมนตรีคลังยูโรโซน หรือยูโรกรุ๊ป เปิดเผยว่า รัฐมนตรีคลังยูโรโซนจะจัดการประชุมทางไกลฉุกเฉินขึ้นในวันนี้ เวลา 19.00 น.ตามเวลากรุงบรัสเซลส์ ประเทศเบลเยียม หรือเวลา 24.00 น.คืนนี้ตามเวลาไทย เพื่อหารือเกี่ยวกับข้อเสนอจากรัฐบาลกรีซที่ยูโรกรุ๊ปได้รับมาในช่วงบ่ายวันนี้ ซึ่งในข้อเสนอดังกล่าว รัฐบาลกรีซขอความช่วยเหลือทางการเงินจากทางเจ้าหนี้ยุโรปเป็นเวลา 2 ปี
ขณะที่กรีซมีกำหนดชำระหนี้จำนวน 1.6 พันล้านยูโรต่อกองทุนการเงินระหว่างประเทศ (IMF) ภายในวันนี้ และกรีซจะจัดทำประชามติในวันที่ 5 ก.ค. เพื่อให้ประชาชนชี้ขาดว่าจะรับหรือไม่รับเงื่อนไขในข้อตกลงให้ความช่วยเหลือทางการเงินจากทางเจ้าหนี้
 
ก่อนหน้านี้ นายฌอง-คล้อด ยุงเกอร์ ประธานคณะกรรมาธิการยุโรป (EC) ได้เสนอให้มีการจัดประชุมรัฐมนตรีคลังยูโรโซนเป็นการฉุกเฉินในวันนี้เพื่ออนุมัติการจ่ายเงินช่วยเหลือแก่กรีซ เพื่อป้องกันการผิดนัดชำระหนี้ หากนายอเล็กซิส ซิปราส นายกรัฐมนตรีกรีซ ส่งหนังสือถึงเขา โดยระบุว่ากรีซยอมรับเงื่อนไขในข้อตกลงให้ความช่วยเหลือของเจ้าหนี้ และรัฐบาลกรีซจะรณรงค์ให้ประชาชนลงคะแนนเสียงเห็นชอบต่อข้อตกลงดังกล่าวในการลงประชามติวันที่ 5 ก.ค.นี้
นอกจากนี้ นายยุงเกอร์ยังส่งสัญญาณให้มีการเจรจาเพื่อเลื่อนกำหนดการชำระหนี้ในปีนี้ของกรีซ หากกรีซยอมรับเงื่อนไขในข้อตกลง
 
ที่มา: สำนักข่าวอินโฟเควสท์